同宋參軍之問夢趙六贈盧陳二子之作
作者：陳子昂
朝代：唐

paragraphs: 曉霽望嵩丘，白雲半巖足。
氛氳涵翠微，宛如嬴臺曲。
故人昔所尚，幽琴歌斷續。
變化竟無常，人琴遂兩亡。
白雲失處所，夢想曖容光。
疇昔疑緣業，儒道兩相妨。
前期許幽報，迨此尚茫茫。
晤言既已失，感歎情何一。
始憶攜手期，雲臺與峨眉。
達兼濟天下，窮獨善其時。
諸君推管樂，之子慕巢夷。
奈何蒼生望，卒爲黃綬欺。
銘鼎功未立，山林事亦微。
撫孤一流慟，懷舊日暌違。
盧子尚高節，終南臥松雪。
宋侯逢聖君，驂馭遊青雲。
而我獨蹭蹬，語默道猶屯。
征戍在遼陽，蹉跎草再黃。
丹丘恨不及，白露已蒼蒼。
遠聞山陽賦，感涕下沾裳。